Pärnu maakohus mõistis täna kriminaalkorras süüdi eaka mehe, kelle koerad ründasid mullu talvel naist ja tekitasid talle raskeid vigastusi.
Kohus mõistis 80-aastase Antsu süüdi raske tervisekahjustuse tekitamises ettevaatamatusest, mis on toime pandud tegevusetusega ning määras karistuseks kuus kuud vangistust. Kohus ei pööranud Antsu vangistust täitmisele, kui mees ei pane poolteise aasta pikkuse katseaja jooksul toime uut tahtlikku kuritegu. Samuti peab mees hüvitama kannatanule varalise kahju koos viivisega summas 581,11 eurot ning mittevaralise kahju koos viivisega summas 7334,47 eurot, vahendas BNS.
Süüdistuse järgi jooksid Antsu kolm segaverelist koera mullu 5. veebruaril Pärnumaal Häädemeeste vallas vabalt ringi, kuigi valla koerte ja kasside pidamise eeskirja järgi pidi peremees tagama, et loomad aedikust välja ei pääse. Koerad tungisid kallale tänaval jalutanud naisele ning kui kaks väiksemat koera naksasid hammastega naise riietest, siis kolmas, kõige suurem koer pures kannatanut kätest ja jalgadest, tekitades naisele raskeid vigastusi.